Document ID: /roh_data/filtered/fineweb-2-filterrobots_roh.jsonl.gz/29650

Igl è decidì: La pli bella fotografia è quella da Corsin Simeon. El gudogna cun quai in bon da 500 francs tar ina fatschenta da sport e vestgadira da chatscha. Plazza dus va a la foto da Walter Monn, cun la metoda da transport speziala. El survegn in bon da 300 francs. Plazza 3 va ad Adriano Dosch cun sia bella atmosfera. Per el datti in bon da 200 francs.
Las fotos originalas e l'argumentaziun da la giuria
Immens gronda schelta – immens greva lavur
La giuria da chatscha n'ha betg gì ina simpla lavur: Ord bunamain 250 fotografias ha ella dastgà tscherner be tschintg. Cler che quai ha duvrà bleras discussiuns, argumentaziuns e forsa era in u l'auter cumpromiss aifer la gruppa.
Nus avain vulì resguardar tut las regiuns, il respect envers l'animal e mussar la variaziun da la chatscha grischuna.
L'um dal fatg en la giuria fa er in cumpliment a chatschaduras e chatschadurs: Adina dapli fotografias vegnan fatgas senza buis, ubain enten tegnair correct l'arma ed i vegn era fotografà cun respect ils animals. Plinavant èsi da dir: Quest atun è l'aura natiralmain era stada ideala per fotografar.
L'atun porscha in'atmosfera speziala, cunzunt la bun'ura e la saira cun las colurs ubain la tschajera mistica.
I na fa pia betg surstar che RTR ha survegnì bleras fotografias cun impressiuns da culms e valladas, da levadas e rendidas dal sulegl – sper las fotografias da las predas. La giuria è pia stada fitg cuntenta ed impressiunada da las fotografias ch'il public dad RTR ha mess a disposiziun.
Las fotografias da chatscha vegnan mintg'onn pli bellas e mintg'onn vegn nossa lavur pli greva.
Giuria da chatscha RTR
Sco gia l'onn passà han trais persunas fatg part a la giuria:
- Cundrau Spescha, fotograf d'animals e da natira
- Walter Candreia, redactur «Chatschadur Grischun» e sez chatschadur
- Corina Luck, redactura online tar RTR e betg chatschadura
Tgi che vul sfegliar anc ina giada en omaduas galarias, po gugent far quai: